মেলবোর্নের এতিহাদ স্টেডিয়ামে রেকর্ড ৫৬ হাজার দর্শকের উপস্থিতি। অধিকাংশই এসেছিলেন ইউএফসি তারকা রন্ডা রাউজির আরও একটি জয়ের সাক্ষী থাকতে। কিন্তু সবাইকে চমকে দিয়ে দ্বিতীয় রাউন্ডেই নক-আউট হয়ে গেলেন এই মুহূর্তে লড়াইয়ের সবচেয়ে বড় নাম রন্ডা। প্রতিদ্বন্দ্বী হোলি হোম-এর জুডোর কিক ঘাড়ে লাগার পর রিং-এর মধ্যেই লুটিয়ে পড়লেন। শুধু তাই নয়, রক্তাক্ত রন্ডা-কে হাসপাতালেও নিয়ে যাওয়া হল। টানা সপ্তমবার ব্যান্টমওয়েট খেতাব জয়ের লক্ষ্যে নেমেছিলেন তিনি। রন্ডার পরাজয় ইউএফসি-র ইতিহাসে সবচেয়ে বড় অঘটন বলে মনে করা হচ্ছে।
শনিবার রাতে ফেভারিট হিসাবেই রিংয়ে নেমেছিলেন রন্ডা রাউজি। শুধুমাত্র টিকিট বিক্রি করেই ৯৫ লক্ষ ডলার (ভারতীয় মুদ্রায় ৬২ কোটি টাকা) আয় হয়েছে। ম্যাচের আগে প্রতিদ্বন্দ্বীকে ধর্তব্যের মধ্যেই ধরেননি রন্ডা। যদিও হোলি হোম প্রাক্তন পেশাদার বক্সার। কিকবক্সিংও করতেন। খুব একটা সহজ প্রতিদ্বন্দ্বী ছিলেন না। রিংয়ে তার প্রমাণও দিলেন হোম। পরে ইউএফসি প্রেসিডেন্ট জানিয়েছেন, লড়াইয়ের পরেই রন্ডা-কে হাসপাতালে পাঠানো হয়েছে। প্রথমত নক-আউট হওয়ায় উদ্যোক্তারা কোনও ঝুঁকি নিতে চাননি। পাশাপাশি, তাঁর ঠোঁট কেটে প্রায় দু’ভাগ হয়ে গিয়েছিল। মানসিকভাবেও রন্ডা একেবারে ভেঙে পড়েছেন বলে জানিয়েছেন ইউএফসি প্রেসিডেন্ট।
জয়ের পর দীর্ঘক্ষণ পরিবার-বন্ধুদের সঙ্গে উৎসব পালন করে সাংবাদিকদের সামনে এসে নতুন চ্যাম্পিয়ন ঘোষণা করেছেন, রন্ডার বিরুদ্ধে ফের লড়তে তাঁর আপত্তি নেই। ‘‘আজ যদি হেরে যেতাম, তাহলে আমিও ফের ওকে চ্যালেঞ্জ জানাতাম। রন্ডার মতো লড়াকু, চ্যাম্পিয়নের পক্ষেও সেটাই স্বাভাবিক। ওর আর একটা সুযোগ প্রাপ্য,’’ বলেছেন হোম। ম্যাচের পর ততক্ষণে আধ ঘণ্টা কেটে গিয়েছে। কিন্তু পরিবেশের সঙ্গে তখনও যেন ধাতস্থ হতে পারেননি নতুন চ্যাম্পিয়ন। হোম বলেছেন, ‘‘অন্যতম সেরা মুহূর্ত। লড়াইয়ের আগে জিমে কতবার যে নিজের মনে কেঁদেছি, বলে বোঝাতে পারব না। মানসিকভাবেও নিজেকে অনেক কঠিন করে তুলতে হয়েছিল।’’ এই হারের ফলে ফেদারওয়েট বিভাগে চ্যাম্পিয়ন ক্রিস্টিন কাইবর্গ ও রন্ডার মধ্যে ‘সুপার ফাইট’-এর পরিকল্পনাও ধাক্কা খেল।